**Informasjon fra styret, august 2020**

YR varsler 25 grader og full sol i helgen, så heldigvis er hverken sommeren eller sesongen over! Men det er mørkt om kveldene, så husk at alle hytter skal ha utelys.

**KVISTBIL:** Førstkommende mandag trenger vi folk både til å lempe og flytte og kaste sekker med hageavfall, og koste og rydde etterpå. Skriv til solvang4@kolonihager.no, på Solvang4-folk på Facebook, eller huk tak i Rikke for å melde deg til tjeneste. Levering av hageavfall kan gjøres søndag og mandag frem til 15.45, på oppmerkede plasser. Ingen parkering på gresset på østsiden fra lørdag kl 18.

**PARKERINGSPLASSEN:** Rett inn porten finnes det en gulmerket parkeringsplass, som lager problemer for biler som skal inn og ut av porten. Derfor skal denne plassen IKKE brukes mer! Det er så godt som alltid ledige plasser lenger inn. Husk for øvrig å legge parkeringskortet ditt med oblat synlig i bilruten. Det er tidkrevende og dyrt å sjekke bilene der dette kortet mangler.

**LEDIG HYTTE:** Det blir èn hytte til salgs hos oss i høst, og tilbud om internbytte til hytte 510 blir hengt på oppslagstavlene så snart taksten er godkjent. Dermed får vi totalt fire nye kolonister til oss i år. Velkommen, velkommen!

**VINTERBEBOERE:** Det er anledning til å ha tre hytter bebodd om vinteren. Hvis du ønsker dette, gi skriftlig beskjed til styret innen 15.september. Ved å være vinterbeboer forplikter du deg til å ta jevnlige vinterrunder, der du blant annet sjekker toaletthusene og Felleshuset og at alt annet ellers er bra.

**SOLVANGDAGENE:** Som kjent er Solvangdagene avlyst i år pga korona, men gjengen jobber med en kjempefin Facebookside som heter Solvang kolonihager. Sjekk den ut, lik den, og inviter veldig gjerne venner til å like den. På den måten får vi spredd masse god kolonihageinfo og superfine bilder fra oasen vår😊

**RØDE LØPERE:** Også Solvangløpet er avlyst i år, men du har kanskje lagt merke til noen hvite piler og røde løpere på asfalten? Det er en løype som er merket opp gjennom alle Solvang-avdelingene, og som du kan løpe eller går når du måtte ønske.

**STRØMAVLESNING:** Fristen for å lese av strømmen i hytta blir i midten av september. Trolig blir det samme løsning som sist; via SMS.

**ÅPEN HALVTIME:** Neste styremøte er mandag 24.august. Har du spørsmål eller noe annet på hjertet så er minst to styremedlemmer på plass mellom kl 17 og 17.30